Makatên ugi kula rumaos bingung saha trataban manah kula, amargi kula kêdah tumut nindakakên padamêlan, ingkang sagêd ugi adamêl pêjahipun anak kula jalêr, ingkang sawêg kemawon pinanggih. Inggih lêrês miturut cariyosipun juru sandi, anggènipun ngawontênakên pasamuan dhauping pangantèn punika wontên ing kitha Harmac, têbihipun saking rêca wontên sawatawis pal, ananging jalaran saking wontênipun sabab punapa-punapa rak inggih sagêd kalampahan, bilih pasamuan wau dipun wontênakên ing papan sacêlakipun rêca wau. Manawi kalampahan makatên wontên tiyang pintên atusan kemawon ingkang lajêng tiwas tanpa gadhah dosa punapa-punapa.